Beampte by verlate polisiestasie oorrompel, beroof(Argieffoto: SA Polisie/Facebook) Die vakbond Popcru het uitgevaar na nóg ŉ aanval op ŉ polisiestasie, dié keer die Tsineng-polisiekantoor in die Noord-Kaap. Die polisiestasie is in die omgewing van Hotazel. In die jongste voorval het drie mans Saterdagaand omstreeks 21:40 glo die polisiestasie binnegekom, oor ŉ toonbank gespring en die enkele polisiebeampte in die stasie met ŉ vuurwapen gedreig. Hulle het geëis dat sy alle beskikbare vuurwapens en die sleutel vir die kluis oorhandig. Volgens Popcru het die verdagtes drie R5-gewere en twee magasyne, ammunisie, twee haelgewere met ammunisie, agt 9 mm-pistole, vyf magasyne en ammunisie gebuit. “Die vrouebeampte is daarna met kabelbinders vasgebind en haar selfoon gesteel,” sê Richard Mamabolo, woordvoerder van Popcru. “Die onverskrokke aanval gebeur op ŉ tydstip wat baie misdadigers bewus is van die talle onderliggende probleme by vele van ons polisiestasies in landelike en township-gebiede. Dit sluit in te min beamptes en tekorte aan voldoende hulpbronne om die gemeenskap te dien,” sê hy. Mamabolo sê dit lei boonop tot ŉ gespanne verhouding tussen die polisie en inwoners. “Tydens die aanval was net twee polisiebeamptes aan diens: Een het uitgegaan op patrollie, terwyl die ander een die stasie beman het. “Dit is veral kommerwekkend dat ŉ gebied met 23 000 inwoners en 43 nedersettings net twee polisiebeamptes het om dienste aan inwoners te verskaf. Dit plaas nie net die beamptes se lewe op die spel nie, maar versterk ook die wanopvatting dat ons manne en vroue in blou doelbewus versuim om die misdaadsituasie in hul streke te pak,” sê Mamabolo. “Dit terwyl die onvermoë in werklikheid toegeskryf kan word aan die ongelyke toewysing van hulpbronne.” Popcru sê dit is ŉ situasie wat dringend aandag verg en landelike en township-polisiestasies moet genoeg hulpbronne ontvang sodat beamptes hul werk kan doen. Die vakbond sê onlangse begrotingsbesnoeiings bemoeilik die situasie verder. Volgens kol. Brenda Muridili, nasionale polisiewoordvoerder, is altesame 15 wapens gebuit en het die Valke intussen die ondersoek oorgeneem.